Alice Martin

Alice Leena Martin (s. 12. helmikuuta 1959 Helsinki) on suomalainen kustannustoimittaja ja kääntäjä. Hän on työskennellyt kustannustoimittajana vuodesta 1985, osittain freelancerina mutta pääasiassa WSOY:n palveluksessa. Kääntäjänä hän on toiminut vuodesta 1982, ja hän on erikoistunut runouden suomentamiseen. Hän on ollut suomen kielen lautakunnan jäsen 2009–2015, ja hän on opettanut kääntämistä yliopistossa ja työpajoissa.

Martin on suomentanut lastenkirjoja, muun muassa Lewis Carrollin teokset Alicen seikkailut ihmemaassa (1995), Alice Peilintakamaassa (2010) ja Kraukijahti (2013), sekä osallistunut kustannustoimittajana ja suomentajana William Shakespearen teosten uudelleensuomentamishankkeeseen. Hän on myös suomentanut J. R. R. Tolkienin teosten runo-osuuksia ja kokoelman Tom Bombadilin seikkailut (2012). Hänen suomennoksensa George Eliotin vuonna 1876 julkaisemasta suurromaanista Daniel Deronda ilmestyi 2019, ja se sai Jarl Hellemann -palkinnon.

Palkinnot ja tunnustukset 
 Alvar Renqvist -palkinto 2005
 Salli-journalistipalkinto (työryhmälle Shakespearen näytelmien kääntämisprojektista) 2006
 Jarl Hellemann -palkinto 2020

Lähteet 

Suomentajat
Suomalaiset kustannustoimittajat
Vuonna 1959 syntyneet
Elävät henkilöt